ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1450/98

υποβολή: Eva Kjer Hansen (ELDR) προς την Επιτροπή

(7 Μαΐου 1998)

Θέμα: Εφαρμογή εκ μέρους της Επιτροπής της απόφασης του Συμβουλίου που αφορά τη χορήγηση προενταξιακής βοήθειας σε υποψήφια κράτη μέλη της Ανατολικής Ευρώπης κατά την περίοδο 2000-2006

Μπορεί η Επιτροπή να αναφέρει με ποιόν τρόπο εφαρμόζεται στην Ατζέντα 2000 (της 18ης Μαρτίου 1998) η απόφαση του Ευρωπαϊκού Συμβουλίου του Λουξεμβούργου, που έχει ως εξής: "Η κατανομή της οικονομικής στήριξης προς τις χώρες που συμμετέχουν στη διαδικασία διεύρυνσης θα βασίζεται στην αρχή της ίσης μεταχείρισης, ανεξαρτήτως του χρόνου προσχώρησης, θα δίνεται δε ιδιαίτερη προσοχή στις χώρες με τις μεγαλύτερες ανάγκες";

Πιο συγκεκριμένα, μπορεί η Επιτροπή να εξηγήσει με ποιόν τρόπο η κατανομή των ενισχύσεων συμβάλλει στη μείωση των κοινωνικών και οικονομικών διαφορών μεταξύ Εσθονίας και Λετονίας/Λιθουανίας;

Απάντηση του κ.Van den Broek εξ ονόματος της Επιτροπής

(29 Μαΐου 1998)

Για να χρηματοδοτηθεί η ενίσχυση της προενταξιακής στρατηγικής, η Επιτροπή πρότεινε, στο Πρόγραμμα Δράσης 2000(1), τη διάθεση ποσού ύψους 21.000 εκατ. ECU για το χρονικό διάστημα 2000-2006. Κατά τη διάρκεια των εν λόγω 7 ετών, το ετήσιο ποσό των 3.000 εκατ. ECU περιλαμβάνει: 1.500 εκατ. ECU για το πρόγραμμα Phare, 500 εκατ. ECU για ειδικές ενισχύσεις στη γεωργία και 1.000 εκατ. ECU για διαρθρωτικές ενισχύσεις. Αυτό σημαίνει ότι υπερδιπλασιάζεται η υφισταμένη κοινοτική συνεισφορά στην προενταξιακή στρατηγική.

Το εν λόγω ποσό πρόκειται να κατανεμηθεί σε όλες τις υποψήφιες χώρες ανάλογα με τις ανάγκες τους. Μόλις μία από αυτές καταστεί μέλος και επιλέξιμη για κοινοτικά κεφάλαια που διατίθενται στα κράτη μέλη, δεν θα λαμβάνει πλέον προενταξιακές ενισχύσεις. Τα 3.000 εκατ. ECU θα κατανέμονται μεταξύ των χωρών που παραμένουν εκτός Κοινότητας, που θα λαμβάνουν μεγαλύτερα ποσά. Το γεγονός αυτό θα επιτρέψει στην Κοινότητα να διαθέσει περισσότερα χρηματοδοτικά μέσα στις λιγότερο ανεπτυγμένες χώρες στο πλαίσιο της συνολικής διαδικασίας διεύρυνσης.

Ένα ειδικό μέσο κάλυψης των αναγκών (catch up facility) ύψους 100 εκατ. ECU τίθεται στη διάθεση των υποψηφίων χωρών που δεν έχουν ακόμη αρχίσει τις διαπραγματεύσεις. Οι στόχοι του συνίστανται στην ενίσχυση της ολοκλήρωσης της αναδιάρθρωσης του τραπεζικού τομέα και των μεγάλων κρατικών επιχειρήσεων (συμπεριλαμβανομένων των σχετικών κοινωνικών και περιβαλλοντικών μέτρων), την προώθηση των ξένων άμεσων επενδύσεων και την ενίσχυση του αγώνα κατά της διαφθοράς.

Το Αξιότιμο Μέλος του Κοινοβουλίου αναφέρεται σε "οικονομικές και κοινωνικές διαφορές μεταξύ Εσθονίας και Λετονίας/Λιθουανίας". Αυτές οι διαφορές θα αντιμετωπιστούν βεβαίως μέσω των προαναφερθέντων μέτρων και ειδικότερα μέσω του μέσου κάλυψης των αναγκών.

(1) COM(97)2000 τελικό.
ΓΡΑΠΤΗ ΕΡΩΤΗΣΗ E-0827/98

υποβολή: Ursula Schleicher (PPE) προς την Επιτροπή

(26 Μαρτίου 1998)

Θέμα: Το συμβατό του "ειδικού φόρου ιαματικών λουτρών" στο Badgastein με τη νομοθεσία της ΕΕ

Συμβιβάζεται η επιβολή ενός "ειδικού φόρου ιαματικών λουτρών" στο Badgastein καθώς και οι διατάξεις του νόμου του 1993 σχετικά με τους φόρους ιαματικών λουτρών στις οποίες βασίζεται ο ειδικός αυτός φόρος (Επίσημη Εφημερίδα του Salzburg 1993, σελ. 79 κ.ε.) και οι σχετικές εκτελεστικές διατάξεις της Επιτροπής Ιαματικών Λουτρών (παράγραφος 18 του νόμου περί θεραπείας και ιαματικών λουτρών του Salzburg) με τη νομοθεσία της Ευρωπαϊκής Ένωσης; Εκφράζονται επίσης ενδοιασμοί όσον αφορά την έλλειψη ειδικών διατάξεων για άτομα με σοβαρές αναπηρίες και ως προς το ύψος των καταβαλλομένων ποσών.

Απάντηση του κ.Monti εξ ονόματος της Επιτροπής

(2 Ιουνίου 1998)

Το Αξιότιμο Μέλος του Κοινοβουλίου ερωτά για τη συμβιβασιμότητα με την κοινοτική νομοθεσία ενός φόρου που επιβάλλεται στο Badgastein στην Αυστρία. Φαίνεται ότι ο φόρος αυτός (Kurtaxe) επιβάλλεται από το Land του Salzburg για διανυκτερεύσεις σε διαμερίσματα και τροχόσπιτα στην περιοχή του Badgastein για ιαματικά λουτρά (Kurbezirk). Οι εισπράξεις από τον φόρο καταβάλλονται σε ένα ταμείο (Kurfonds) και χρησιμοποιούνται για την προώθηση τοπικών δημόσιων συμφερόντων σχετικών με τα ιαματικά λουτρά.

Δεδομένου ότι ο φόρος που ανέφερε το Αξιότιμο Μέλος του Κοινοβουλίου δεν είναι εναρμονισμένος σε κοινοτικό επίπεδο, τα κράτη μέλη είναι καταρχήν ελεύθερα να χρησιμοποιήσουν νομοθετική εξουσία στον τομέα αυτό της φορολόγησης. Η εν λόγω αυτονομία περιλαμβάνει ελευθερία θέσπισης απαλλαγών από το φόρο. Ωστόσο, οι σχετικές διατάξεις της συνθήκης ΕΚ και του παράγωγου κοινοτικού δικαίου θα πρέπει να τηρούνται.

Βάσει των πληροφοριών που έχει στη διάθεσή της η Επιτροπή, ο φόρος που ανέφερε το Αξιότιμο Μέλος του Κοινοβουλίου δεν έρχεται σε αντίθεση με το άρθρο 95 της συνθήκης ΕΚ που αφορά τη φορολόγηση των προϊόντων.

Επιπλέον, σε ό,τι αφορά το κοινοτικό παράγωγο δίκαιο, ο φόρος φαίνεται να είναι συμβιβάσιμος με την κοινοτική νομοθεσία για τους ειδικούς φόρους κατανάλωσης. Σχετικά με το κοινό σύστημα Φόρου Προστιθέμενης Αξίας, το συμπέρασμα είναι ότι το άρθρο 33 της Έκτης Οδηγίας του Συμβουλίου 77/388/ΕΟΚ της 17ης Μαΐου περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών. Κοινό σύστημα Φόρου Προστιθέμενης Αξίας: ομοιόμορφη φορολογική βάση(1), δεν εμποδίζει την επιβολή φόρου όπως αυτός που αναφέρεται από το Αξιότιμο Μέλος του Κοινοβουλίου.

Συνεπώς, βάσει των πληροφοριών που διαθέτει η Επιτροπή, δεν φαίνεται να έρχεται σε αντίθεση ο φόρος αυτός με την κοινοτική φορολογική νομοθεσία.

(1) EE L 145, 13.6.1977.
ΓΡΑΠΤΗ ΕΡΩΤΗΣΗ P-1084/98

υποβολή: Nel van Dijk (V) προς την Επιτροπή

(30 Μαρτίου 1998)

Θέμα: Πιθανότητες απατών κατά τις εξαγωγές ολλανδικού βοδινού κρέατος

Έχει πληροφορηθεί η Επιτροπή από τον τύπο τις ευρύτατες απάτες εκ μέρους ολλανδών εξαγωγών κρέατος οι οποίοι πλαστογραφούν σφραγίδες και έγγραφα προελεύσεως ούτως ώστε να θεωρηθούν τα εισαγόμενα βοδινά κρέατα και ζώα, μετά τη σφαγή, ως κρέας ολλανδικής προελεύσεως ούτως ώστε να διαφύγουν τους περιορισμούς στην επανεξαγωγή οι οποίοι έχουν συμφωνηθεί μεταξύ Ολλανδίας και Ρωσίας(1);

Έχει πληροφορηθεί η Επιτροπή ότι υπάρχουν ενδείξεις ότι υπάλληλοι της Κεντρικής Υπηρεσίας Τομέος Κρέατος ενθαρρύνουν τις εν λόγω απάτες, ότι η Κρατική Υπηρεσία για την έγκριση ζώων και κρεάτων (RVV) προσποιούμενη άγνοια επιτρέπει ήδη επί τριετία τις πρακτικές αυτές και ότι τα ανωτέρω είναι εις γνώση ανωτέρων κλιμακίων του Υπουργείου Γεωργίας;

1. Διαθέτει η Επιτροπή πληροφορίες οι οποίες να επιβεβαιώνουν τις ειδήσεις αυτές;

2. Σε ποια διαβήματα έχει ήδη ή πρόκειται να προβεί η Επιτροπή με στόχο να διασφαλιστεί το ταχύτερο δυνατό ότι τέτοιες απάτες δεν θα υπονομεύουν πλέον την πολιτική της σχετικά με την ΣΕΒ και δεν θα θέτουν σε κίνδυνο την δημόσια υγεία;

3. Εξετάζει η Επιτροπή το ενδεχόμενο, και λόγω των αμφιβολιών που έχουν δημιουργηθεί σχετικά με τον έλεγχο που διενεργεί η RVV, να εντείνει τους ελέγχους της σε ολλανδικά σφαγεία και εξαγωγείς βοδινού κρέατος;

4. Θα ζητήσει η Επιτροπή να τις επιστραφούν οι ήδη καταβληθείσες επιστροφές στην εξαγωγή εφόσον υπάρξουν αποδείξεις για τις απάτες κρέατος;

Απάντηση της κ.Bonino εξ ονόματος της Επιτροπής

(12 Μαΐου 1998)

Η Επιτροπή γνωρίζει τα άρθρα στον τύπο στα οποία παραπέμπει ο κ. βουλευτής. Στη συγκεκριμένη περίπτωση τα γεγονότα που καταγγέλλουν τα ολλανδικά μέσα μαζικής ενημέρωσης αφορούν τη μη τήρηση διμερούς συμφωνίας ανάμεσα στις Κάτω Χώρες και τη Ρωσία, η οποία προέβλεπε ότι μόνον κρέατα που προέρχονται από ζώα που έχουν ανατραφεί και σφαγεί στις Κάτω Χώρες θα ήταν δυνατό να εξαχθούν στη Ρωσία.

Συνεπώς στη βάση των πληροφοριών που υπενθυμίσαμε παραπάνω, δεν φαίνεται ότι η κοινοτική πολιτική όσον αφορά τη ΣΕΒ διέτρεξε κίνδυνο από τη μη τήρηση της διμερούς συμφωνίας με τη Ρωσία από τις ολλανδικές αρχές.

Επίσης όσον αφορά τις επιστροφές στην εξαγωγή, οι πρακτικές που καταγγέλθηκαν δεν οδήγησαν σε αχρεώστητες πληρωμές.

Ωστόσο στο πλαίσιο των επιτόπιων ελέγχων της, η Επιτροπή δεν θα παραλείψει να επαγρυπνήσει ιδιαιτέρως σχετικά με τον τρόπο με τον οποίο οι ολλανδικές αρχές εφαρμόζουν την οικεία κοινοτική νομοθεσία. Η ευθύνη για τους καθημερινούς ελέγχους στο θέμα αυτό ανήκει στις εθνικές αρχές.

(1) Ημερήσια εφημερίδα De Limburger 13 και 14 Μαρτίου 1998; τηλεοπτικό πρόγραμμα Netwerk, 13 Μαρτίου 1998.
ΓΡΑΠΤΗ ΕΡΩΤΗΣΗ P-1739/98

υποβολή: Michael Elliott (PSE) προς την Επιτροπή

(20 Μαΐου 1998)

Θέμα: Έρευνα της Επιτροπής για την Microwave Οvenware Ltd/Dynopack

Εν συνεχεία της αναπάντητης ερώτησής μου του Μαρτίου 1991 (αριθ. 631/91(1)) σχετικά με έρευνα που διεξήχθη σε βάρος της Dynopack για δήθεν κατάχρηση δεσπόζουσας θέσης στην αγορά, ποιά μέτρα προτίθεται να λάβει η Ευρωπαϊκή Επιτροπή σε περίπτωση που αποφασίσει ότι οι πληροφορίες που της είχαν παρασχεθεί κατά το παρελθόν από την Dynopack ήταν παραπλανητικές;

Είναι άραγε της γνώμης ότι η δήλωση που υπεβλήθη από την Newell συνιστά μια τέτοια απόδειξη και, σε καταφατική περίπτωση, προτίθεται άραγε η Επιτροπή να ξανανοίξει τον φάκελο της έρευνας της Dynopack πριν από τις 22 Μαΐου;

Απάντηση του κ.Van Miert εξ ονόματος της Επιτροπής

(17 Ιουνίου 1998)

Η Επιτροπή υπενθυμίζει στο Αξιότιμο Μέλος του Κοινοβουλίου ότι εστάλη απάντηση στη γραπτή του ερώτηση αριθ. Ε-631/91 στις 8 Μαΐου 1991(2).

Η έρευνα που πραγματοποιήθηκε ύστερα από καταγγελία, στην οποία αναφέρεται το Αξιότιμο Μέλος, έκλεισε μετά την επίσημη απόρριψη της καταγγελίας στις 5 Φεβρουαρίου 1993, όπως περιγράφεται στο άρθρο 6 του κανονισμού αριθ. 99/63/ΕΟΚ της Επιτροπής της 25ης Ιουλίου 1963 περί των ακροάσεων που προβλέπονται στο άρθρο 19 παράγραφος 1 και 2 του κανονισμού αριθ.(3) 17 του Συμβουλίου(4). Οι σύμβουλοι του καταγγέλοντος ήρθαν πρόσφατα σε επαφή με την Κοινότητα και εξετάζουν το ενδεχόμενο υποβολής νέας καταγγελίας. Η ενδεχόμενη αυτή καταγγελία θα εξετασθεί σύμφωνα με τις σχετικές διαδικασίες.

Η δήλωση του κ. Newell, στην οποία αναφέρθηκε το Αξιότιμο Μέλος του Κοινοβουλίου, έχει εξετασθεί και αναμφίβολα θα αποτελέσει μέρος πιθανής μελλοντικής καταγγελίας. Παρόλα αυτά δεν φαίνεται η εν λόγω δήλωση από μόνη της να απαιτεί κάποια παρέμβαση εκ μέρους της Επιτροπής, αφού δεν υπονοεί ότι στην Επιτροπή έχουν χορηγηθεί λανθασμένες ή ανακριβείς πληροφορίες στο πλαίσιο επίσημης έρευνας.

(1) ΕΕ C 199, 29.7.1991, σελ. 26.

(2) ΕΕ C 199, 29.7.1991.

(3) ΕΕ 127, της 20.8.1963.

(4) ΕΕ 127, της 20.8.1963.
ΓΡΑΠΤΗ ΕΡΩΤΗΣΗ E-1293/98

υποβολή: Edward McMillan-Scott (PPE) προς την Επιτροπή

(29 Απριλίου 1998)

Θέμα: Απουσία αμοιβαίας αναγνώρισης, μεταξύ των κρατών μελών, των ελέγχων του Υπουργείου Μεταφορών για τα οχήματα

Επί του παρόντος, ένα όχημα μπορεί μόνο να υποστεί τον έλεγχο του Υπουργείου Μεταφορών του κράτους στο οποίο έχει λάβει άδεια κυκλοφορίας. Έχοντας υπόψη το εμπόδιο που αυτό αποτελεί για την ελεύθερη διακίνηση προσώπων,

1. προτίθεται η Επιτροπή να προτείνει την τυποποίηση και αμοιβαία αναγνώριση των ελέγχων του Υπουργείου Μεταφορών;

2. ποιοι είναι οι παράγοντες που καθορίζουν τη θέση της Επιτροπής για το θέμα αυτό;

Απάντηση του κ.Kinnock εξ ονόματος της Επιτροπής

(25 Μαΐου 1998)

Η οδηγία του Συμβουλίου 96/96/ΕΟΚ(1) για την προσέγγιση των νομοθεσιών των κρατών μελών σχετικά με τον κανονικό έλεγχο των μηχανοκίνητων οχημάτων και των ρυμουλκουμένων τους ορίζει ελάχιστες απαιτήσεις για τον εν λόγω τεχνικό έλεγχο. Τα κράτη μέλη είναι ελεύθερα να περιλάβουν πρόσθετα στοιχεία και να επιβάλουν αυστηρότερους ελέγχους στο πλαίσιο του εθνικού συστήματος ελέγχου για τα οχήματα που είναι ταξινομημένα στο έδαφός τους. Κατά συνέπεια, εκείνα τα κράτη μέλη που διαθέτουν τα πιο αυστηρά καθεστώτα ελέγχου είναι απρόθυμα να αποδεχθούν το ενδεχόμενο οι πολίτες τους να μπορούν να απολαύουν πιστοποιητικού τεχνικού ελέγχου εκ μέρους γειτονικού κράτους μέλους στο οποίο επικρατεί επιεικέστερο σύστημα ελέγχου. Στόχος της Επιτροπής, επί του παρόντος, είναι να εντείνει τις απαιτήσεις του τεχνικού ελέγχου όπου αυτό δικαιολογείται επί τη βάσει της σχέσης κόστους/αποδοτικότητας. Η διαδικασία αυτή θα οδηγήσει, συν τω χρόνω, σε σύγκλιση των εθνικών προτύπων. Πάντως, έως ότου αυτό επιτευχθεί πλήρως, δεν αναμένεται ότι η αμοιβαία αναγνώριση θα ευνοηθεί από την πλειονότητα των κρατών μελών.

Υπάρχουν διμερείς συμφωνίες μεταξύ κρατών μελών, οι οποίες επιτρέπουν, σε ορισμένες ειδικές περιπτώσεις, την αμοιβαία αναγνώριση. Η πρακτική αυτή δεν είναι ασυνήθης στον κλάδο των μεταφορών βαρέων φορτίων. Οπωσδήποτε, όμως αυτό δεν συνιστά κοινή πρακτική σε ό,τι αφορά τα επιβατικά οχήματα.

(1) ΕΕ L 46, 17.2.1997.
ΓΡΑΠΤΗ ΕΡΩΤΗΣΗ E-1080/98

υποβολή: Jean-Antoine Giansily (UPE) προς την Επιτροπή

(7 Απριλίου 1998)

Θέμα: Παράταση των υφισταμένων κανονισμών όσον αφορά την εξαίρεση κατά κατηγορίες

Η Διάσκεψη που διοργάνωσε η ΓΔ IV στις 6 και 7 Οκτωβρίου 1997 προκειμένου να λάβει τη γνώμη των ενδιαφερομένων κύκλων επί του Πράσινου Βιβλίου με τίτλο "Πολιτική ανταγωνισμού και κάθετοι περιορισμοί" (COM(96)0721) δεν φαίνεται να κατέληξε σε πολύ σαφή συμπεράσματα.

Μετά την εκδήλωση αυτή, δεν θεωρεί η Επιτροπή λογικό να παρατείνει τους υφισταμένους κανονισμούς εξαίρεσης κατά κατηγορία για δεκαπέντε χρόνια;

Όταν η Συνθήκη του Μάαστριχτ επιβάλλει στα κράτη μέλη και τους πολίτες περιορισμούς προϋπολογισμού, μία τέτοια πολιτική δεν θα επέτρεπε ορισμένες εξοικονομήσεις λειτουργίας σε επίπεδο Ευρωπαϊκής Επιτροπής, απαλλάσσοντας ταυτόχρονα τις επιχειρήσεις από τις γραφειοκρατικές διαδικασίες γνωστοποίησης των συμβάσεων;
ΓΡΑΠΤΗ ΕΡΩΤΗΣΗ E-0469/98

υποβολή: Richard Howitt (PSE) προς την Επιτροπή

(27 Φεβρουαρίου 1998)

Θέμα: Ο ρόλος των κατευθύνσεων γραμμών στο πλαίσιο των προγραμμάτων των Διαρθρωτικών Ταμείων, όπως συμφωνήθηκε στο άτυπο Συμβούλιο που πραγματοποιήθηκε στην Ιρλανδία στις 14, 15 Νοεμβρίου 1996

Ποιά είναι η εκτίμηση της Επιτροπής σχετικά με το κατά πόσον υπήρξε αποτελεσματικός ο ρόλος που διαδραμάτισε η δημοσίευση κατευθυντήριων γραμμών σε επίπεδο Επιτροπής στον επηρεασμό των σημερινών προγραμμάτων εντός των κρατών μελών; Σε ποιά διαδικασία στηρίζεται η Επιτροπή για να προχωρήσει σε τέτοια αξιολόγηση; Είναι πρόθεσή της να περιλάβει τη συνέχιση των κατευθύνσεων αυτών στα νέα προγράμματα των Διαρθρωτικών Ταμείων που προτείνει; Εάν ναι, ποιά νέα διαβούλευση θα πραγματοποιηθεί για τις κατευθυντήριες γραμμές και εντός ποιάς ημερομηνίας αναμένει η Επιτροπή ότι θα εγκριθούν;

Απάντηση της καςWulf-Mathies εξ ονόματος της Επιτροπής

(6 Απριλίου 1998)

Όπως αναφέρεται στο έγγραφο της Επιτροπής το οποίο εκδόθηκε στις 30 Μαΐου 1997(1), οι κατευθυντήριες γραμμές, μαζί με τις ενδιάμεσες αξιολογήσεις των προγραμμάτων, θα αποτελέσουν τη βάση για τις προσαρμογές στο πλαίσιο της συνολικής ενδιάμεσης αναθεώρησης των προγραμμάτων 6 Μαΐου 1994-1999.

Οι πρόσφατες προτάσεις της Επιτροπής για τη μεταρρύθμιση των διαρθρωτικών ταμείων περιλαμβάνουν ειδικές προβλέψεις για την Επιτροπή προκειμένου να καθορισθούν προτεραιότητες κοινοτικών κατευθυντηρίων γραμμών για κάθε στόχο. Οι κατευθυντήριες γραμμές θα αποτελέσουν αντικείμενο ευρείας διϋπηρεσιακής διαβούλευσης εντός της Επιτροπής και θα εκδοθούν πριν την υποβολή των σχεδίων από τα κράτη μέλη και πριν την ενδιάμεση αναθεώρηση των προγραμμάτων. Θα αποτελέσουν έτσι μία γενική πολιτική και προτεραιότητα πλαισίου για την κατάρτιση προγραμμάτων των διαρθρωτικών ταμείων και περαιτέρω προσαρμογών αυτών.

(1) Προτεραιότητες για την προσαρμογή των προγραμμάτων τα οποία εξαρτώνται από τα Διαρθρωτικά Ταμεία έως το τέλος του 1999 - Κατευθυντήριες γραμμές της Επιτροπής.
ΓΡΑΠΤΗ ΕΡΩΤΗΣΗ E-1622/98

υποβολή: Glyn Ford (PSE) προς την Επιτροπή

(27 Μαΐου 1998)

Θέμα: Μείωση του ΦΠΑ λόγω οικοδομικών εργασιών σε κτίρια για θρησκευτικούς σκοπούς

Θα υποστηρίξει η Επιτροπή την αίτηση για μείωση του ποσοστού του ΦΠΑ, από 17,5 % σε 5 %, που επιβάλλεται για επισκευές σε κτίρια που χρησιμοποιούνται για θρησκευτικούς σκοπούς;

Απάντηση του κ.Monti εξ ονόματος της Επιτροπής

(3 Ιουλίου 1998)

Σύμφωνα με την τρέχουσα κοινοτική νομοθεσία για τον φόρο προστιθέμενης αξίας (ΦΠΑ) δεν επιτρέπεται στα κράτη μέλη να διαθέτουν μειωμένο συντελεστή ΦΠΑ για την επισκευή, την ανακαίνιση και τη συντήρηση εκκλησιών και κτιρίων που χρησιμοποιούνται για θρησκευτικούς σκοπούς. Αυτή τη στιγμή βρίσκεται στο στάδιο της εκπόνησης πρόταση της Επιτροπής για την εναρμόνιση των συντελεστών ΦΠΑ που θα επιληφθεί πιθανόν του θέματος το οποίο θίγει το Αξιότιμο Μέλος του Κοινοβουλίου. Στο πλαίσιο αυτό θα εξετασθεί επίσης η ιδέα να αποδοθεί μειωμένος συντελεστής ΦΠΑ για την επισκευή, την ανακαίνιση και τη συντήρηση ιστορικών κτιρίων και εκκλησιών.
ΓΡΑΠΤΗ ΕΡΩΤΗΣΗ P-1308/98

υποβολή: Freddy Blak (PSE) προς την Επιτροπή

(24 Απριλίου 1998)

Θέμα: Απαίτηση χρήσης καλλυντικών από το γυναικείο προσωπικό

Η Maersk Air, αεροπορική εταιρεία δανέζικης ιδιοκτησίας, εξέδωσε κανονισμό, σύμφωνα με τον οποίο το γυναικείο προσωπικό πρέπει πάντοτε να φοράει καλλυντικά.

Τα καλλυντικά που αναφέρονται ειδικώς στον προαναφερθέντα κανονισμό είναι το κραγιόν, η μάσκαρα και η σκιά για τα μάτια. Ωστόσο, από προειδοποίηση που απηύθυνε ο εργοδότης συνάγεται το συμπέρασμα ότι ακόμη και η παράλειψη της χρήσης φον ντε τεν, πούδρας ή ρουζ μπορεί να δημιουργήσει προβλήματα. Κατ' αυτόν τον τρόπο, οι εργαζόμενες γυναίκες υποχρεώνονται να υποβληθούν σε έξοδα για την αγορά καλλυντικών, στον μη αμελητέο κίνδυνο αλλεργίας, καθώς και σε άλλες ενοχλήσεις που προκαλεί π.χ. ο ξηρός αέρας του θαλάμου επιβατών ενός αεροπλάνου.

Το FTF (Κοινό Συμβούλιο Δημοσίων και Ιδιωτικών Υπαλλήλων), στο οποίο είναι οργανωμένο το προσωπικό θαλάμου της Maersk Air και των δύο φύλων, έφερε την υπόθεση αυτή ενώπιον των δανικών δικαστηρίων. Η απόφαση αναμένεται να εκδοθεί στις 12 Ιουνίου 1998.

1. Ποια είναι η άποψη της Επιτροπής για την απαίτηση χρήσης καλλυντικών ως όρου εργασίας των γυναικών;

2. Δεν θεωρεί η Επιτροπή ότι η απαίτηση αυτή έρχεται σε αντίθεση με την οδηγία της ΕΕ για την ίση μεταχείριση;

Απάντηση του κ.Flynn εξ ονόματος της Επιτροπής

(11 Ιουνίου 1998)

Η Επιτροπή σημειώνει κατάρχάς ότι η συνδικαλιστική ένωση που εκπροσωπεί το ιπτάμενο προσωπικό της MAERSK AIR υπέβαλε στην κρίση των αρμόδιων δικαστικών αρχών την επιβολή της υποχρέωσης για μακιγιάζ στο γυναικείο προσωπικό της εν λόγω αεροπορικής εταιρείας.

Η Επιτροπή έχει ως αρχή της να μην εκφέρει σχόλια για τις υποθέσεις των εθνικών δικαστηρίων. Η Επιτροπή εκτιμά συνεπώς ότι δεν ανήκει στη δικαιοδοσία της να απαντήσει στο πρώτο μέρος της ερώτησης που υπέβαλε ο κ. βουλευτής. Όσον αφορά το υπόλοιπο μέρος, η Επιτροπή εκτιμά ότι ανήκει στη δικαιοδοσία της αρχής που έχει επιληφθεί της υπόθεσης να αποφασίσει εάν η υποχρέωση για μακιγιάζ εμπίπτει στο πεδίο εφαρμογής της οδηγίας 76/207/ΕΟΚ του Συμβουλίου της 9ης Φεβρουαρίου 1976 περί της εφαρμογής της αρχής της ίσης μεταχειρίσεως ανδρών και γυναικών, όσον αφορά την πρόσβαση σε απασχόληση, την επαγγελματική εκπαίδευση και προώθηση και τις συνθήκες εργασίας(1) και, εάν πρόκειται για τέτοια περίπτωση, να ελέγξει αν η υποχρέωση αυτή δημιουργεί άμεση ή έμμεση διάκριση για το γυναικείο προσωπικό. Σε περίπτωση αμφιβολίας η εν λόγω δικαστική αρχή μπορεί να αναβάλει την έκδοση απόφασης και να θέσει ένα ή περισσότερα προδικαστικά ερωτήματα στο Ευρωπαϊκό Δικαστήριο.

(1) EE L 39 της 14.2.1976.
ΓΡΑΠΤΗ ΕΡΩΤΗΣΗ E-1430/98

υποβολή: Daniel Varela Suanzes-Carpegna (PPE) προς την Επιτροπή

(11 Μαΐου 1998)

Θέμα: Ευρωπαïκή συνεργασία για την ανάπτυξη του τομέα της αλιείας τρίτων χωρών

Μπορεί η Επιτροπή να μας πληροφορήσει τί ποσοστό των πόρων των προοριζομένων για τις δράσεις συνεργασίας έχει διατεθεί από τη ΓΔ VIII κατά την τελευταία πενταετία για την ανάπτυξη του τομέα της αλιείας σε τρίτες χώρες;
ΓΡΑΠΤΗ ΕΡΩΤΗΣΗ E-1216/98

υποβολή: José García-Margallo y Marfil (PPE) προς την Επιτροπή

(29 Απριλίου 1998)

Θέμα: Ανταγωνιστικότητα

Στην έκθεση του Κοινοβουλίου A-0113/97 σχετικά με την Ανακοίνωση της Επιτροπής προς το Συμβούλιο όσον αφορά τη σύγκριση των αποτελεσμάτων (Benchmarking) της ευρωπαϊκής βιομηχανίας στον τομέα της ανταγωνιστικότητας (COM(96)0463 - C-622/96) και το έγγραφο εργασίας των υπηρεσιών της Επιτροπής για μία ευρωπαϊκή πολιτική, η οποία να υποστηρίζει την ποιότητα με σκοπό την αύξηση του ανταγωνισμού στην Ευρώπη (SEC(96)2000), ζητείται από την Επιτροπή να παρουσιάσει αποτελέσματα για τους λόγους για τους οποίους συγκεκριμένοι ευρωπαϊκοί τομείς όπως αυτός των ακινήτων, λειτουργούν καλύτερα από τους αντίστοιχους τομείς στις ΗΠΑ και την Ιαπωνία, όσον αφορά την προστιθέμενη βιομηχανική αξία.

Πότε προτίθεται να παρουσιάσει η Επιτροπή τα συμπεράσματά της;

Κοινή απάντηση

του κ.Bangemann εξ ονόματος της Επιτροπής

στις γραπτές ερωτήσεις E-1207/98, E-1208/98, E-1209/98, E-1210/98,E-1211/98, E-1212/98, E-1213/98, E-1214/98, E-1215/98 και E-1216/98

(14 Μαΐου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0997/98

υποβολή: Laura De Esteban Martin (PPE) προς την Επιτροπή

(2 Απριλίου 1998)

Θέμα: Κοινοτικοί διαγωνισμοί

Για ποιο λόγο η Επιτροπή προβάλει στην περίπτωση του κ. Vicente Alonso Morales, ισπανού τεχνολόγου μηχανικού, υποψηφίου στον γενικό διαγωνισμό COM/A/1047 (EE C 145 Α, της 13.05.1997), απαίτηση που δεν περιλαμβάνεται στο κείμενο της προκήρυξης, ήτοι να κατέχει πανεπιστημιακό πτυχίο ή αντίστοιχο τίτλο σπουδών μακράς φοίτησης;

Απάντηση του κ.Liikanen εξ ονόματος της Επιτροπής

(30 Απριλίου 1998)

Η Επιτροπή εφιστά την προσοχή του αξιότιμου μέλους του Κοινοβουλίου στο γεγονός ότι ο υποψήφιος του διαγωνισμού COM/A/1047 υπέβαλε προσφυγή στο Πρωτοδικείο, την 1η Δεκεμβρίου 1997, με αριθμό υπόθεσης Τ-299/97.

Ως εκ τούτου, η Επιτροπή δεν επιθυμεί να υπεισέλθει σε μία υπό εκδίκαση υπόθεση.

Εξάλλου, η Επιτροπή επισημαίνει στο αξιότιμο μέλος ότι έχει ήδη απαντήσει στις, όμοιες με τη δική του, γραπτές ερωτήσεις Ε-644/98 του κ. Hernandez Mollar, E-728/98 του κ. Méndez de Vigo και Ε-678/98 του κ. Gutiérrez Díaz(1).

(1) EE C 354 της 19.11.1998.
ΓΡΑΠΤΗ ΕΡΩΤΗΣΗ E-1214/98

υποβολή: José García-Margallo y Marfil (PPE) προς την Επιτροπή

(29 Απριλίου 1998)

Θέμα: Ανταγωνιστικότητα

Στην έκθεση του Κοινοβουλίου A-0113/97 σχετικά με την Ανακοίνωση της Επιτροπής προς το Συμβούλιο όσον αφορά τη σύγκριση των αποτελεσμάτων (Benchmarking) της ευρωπαϊκής βιομηχανίας στον τομέα της ανταγωνιστικότητας (COM(96)0463 - C-622/96) και το έγγραφο εργασίας των υπηρεσιών της Επιτροπής για μία ευρωπαϊκή πολιτική, η οποία να υποστηρίζει την ποιότητα με σκοπό την αύξηση του ανταγωνισμού στην Ευρώπη (SEC(96)2000), ζητείται από την Επιτροπή να παρουσιάσει αποτελέσματα για τους λόγους για τους οποίους συγκεκριμένοι ευρωπαϊκοί τομείς όπως αυτός των ποτών, λειτουργούν καλύτερα από τους αντίστοιχους τομείς στις ΗΠΑ και την Ιαπωνία, όσον αφορά την προστιθέμενη βιομηχανική αξία.

Πότε προτίθεται να παρουσιάσει η Επιτροπή τα συμπεράσματά της;